Markram wou meer lopies geslaan hetAiden Markram het 96 flinke lopies teen die Wes-Indiese Eilande op die Wanderers geslaan. Foto: Phill Magakoe/AFP. Die Proteas het 311/7 op die telbord ná die eerste dag se spel op die Wanderers, maar oudergewoonte het die kolwers weer eens hul voet van die versnelpedaal gehaal. Die tuisspan was in ŉ uitstekende posisie met die telling op 192/1 in die 45ste boulbeurt. Hulle het teen ŉ flinke tempo gekolf en Aiden Markram was op koers om sy tweede honderdtal op ŉ streep teen die besoekende Wes-Indiese Eilande te slaan. Hy het egter met sy telling op 96 probeer om een van Gudakesh Motie se bybreek-aflewerings bo-oor die paaltjiewagter se kop te speel en hy is deur Jermaine Blackwood uitgevang. Daarna het Toni de Zorzi (85) en Temba Bavuma (28) voortgekolf voordat Jason Holder die Protea-toetskaptein been voor paaltjie betrap het. Motie het later vir De Zorzi skoongeboul, waarna Ryan Rickelton (22) en Wiaan Mulder (12) ook gekom en gegaan het. ŉ Teleurgestelde Markram het later gesê dat hy veel beter moes gedoen het. “Dit was nie net die vier lopies wat ek benodig het om ŉ honderdtal aan te teken nie. Op hierdie kolfblad moes ek ŉ gróót beurt gespeel het – een van 160 of 170 lopies,” het die openingskolwer gesê. Tog het Markram ŉ baie goeie week agter die blad. Hy is Maandag as Suid-Afrika se nuwe T20-kaptein aangewys, terwyl hy gister ook op sy beste was – 17 praggrenshoue getuig van sy wilgerlatswaaivermoë. Hy het ŉ goeie vennootskap van 116 lopies om die tweede paaltjie met De Zorzi geniet en hy is beïndruk met die volwassenheid waarmee die jong kolwer gekolf het. “Tony het ŉ goeie kop op sy skouers en jy het ŉ kolwer soos hy in die belangrike no. 3-posisie nodig; iemand wat hom op sy werk toespits.” What a moment for Tony de Zorzi ???? He brings up his maiden half-century with his seventh four of the innings ???????? pic.twitter.com/zzzjWfK9rr — SuperSport ???? (@SuperSportTV) March 8, 2023 Op sy beurt het De Zorzi gesê dat dit maklik is om saam met Markram te kolf. “Ons kon egter al twee meer lopies aangeteken het,” was die 25-jarige kolwer se raakvatopsomming. Spel word vandag om 10:00 hervat. Suid-Afrika 311/7 in 89,2 boulbeurte: Aiden Markram 96, Tony de Zorzi 85 en Gudakesh Motie 3/75.